BILAG VI

»Ordliste

I denne ordliste defineres tekniske termer, som er anvendt i bilagene til retningslinjen.

»Begyndersæt« (Starter kit): en pakke bestående af et antal euromønter, som er bestemt til at sættes i omløb, med forskellige møntværdier, som angivet af de kompetente nationale myndigheder, med henblik på forhåndsvideresendelse af euromønter, som er bestemt til at sættes i omløb, til offentligheden i en fremtidig deltagende medlemsstat.

»Eurosystemets strategiske lager« (»ESS«) (Eurosystem Strategic Stock): det lager af nye eurosedler og eurosedler i god stand, som nogle nationale centralbanker opbevarer for at imødekomme efterspørgsel efter eurosedler, som ikke kan imødekommes ved hjælp af logistiske lagre (1).

»Extended custodial inventory programme«»(ECI program«): et program, der består af aftalemæssige ordninger mellem ECB, en national centralbank og individuelle kreditinstitutter (»ECI banker«), hvorved den nationale centralbank i) forsyner ECI-bankerne med eurosedler, som de opbevarer uden for Europa med henblik på at sætte dem i omløb; og ii) krediterer ECI-bankerne for eurosedler, som indskydes af deres kunder, kontrolleres for ægthed og kvalitet, opbevares, og hvorom der gives meddelelse til den nationale centralbank. Der er fuld sikkerhedsstillelse for de af ECI-bankerne opbevarede sedler, herunder sedler i transit mellem den nationale centralbank og ECI-bankerne, indtil de er sat i omløb af ECI-bankerne eller returneret til den nationale centralbank. Sedler, som er overført fra den nationale centralbank til ECI-banker, er en del af den nationale centralbanks oprettede sedler (datapost 1.1). Sedler, som opbevares af ECI-banker, indgår ikke i den nationale centralbanks nationale nettoudstedelse af sedler.

»Kassable sedler« (Unfit banknotes): i) eurosedler, som er returneret til nationale centralbanker, men som er uegnede til cirkulation i overensstemmelse med en separat ECB-retsakt om nationale centralbankers seddelkontrol; eller ii) eurosedler, som er returneret til kreditinstitutter, herunder NHTO-enheder og ECI-banker, men som er uegnede til cirkulation i overensstemmelse med de minimumsstandarder for sortering af eurosedler, som er fastsat i afgørelse ECB/2010/14.

»Kontantdepot« (Cash centre): en centraliseret sikker facilitet, hvor eurosedler og/eller euromønter, som er bestemt til at sættes i omløb, håndteres efter transport fra forskellige steder.

»Logistiske lagre« (»LS«) (Logistical stocks): alle lagre af nye eurosedler og eurosedler i god stand, undtagen ESS, i de nationale centralbanker og, i forbindelse med denne retningslinje, i NHTO-enheder og ECI-banker (1).

»Mønter, som er bestemt til at sættes i omløb«/»Mønter til omløb« (Circulation coins): euromønter, der defineres som lovligt betalingsmiddel i hele euroområdet i overensstemmelse med Rådets forordning (EF) nr. 975/98 af 3. maj 1998 om pålydende værdi og tekniske specifikationer for euromønter, som er bestemt til at sættes i omløb (2). Den første serie af euromønter, der blev udsendt den 1. januar, består af møntværdierne 0,01 EUR, 0,02 EUR, 0,05 EUR, 0,10 EUR, 0,20 EUR, 0,50 EUR, 1 EUR og 2 EUR. Euromønter, som er bestemt til at sættes i omløb, omfatter mønter, der har fået en særlig efterbehandling, og mønter af særlig kvalitet og/eller med særlig emballage samt erindringseuromønter, som er bestemt til at sættes i omløb. De sidstnævnte udsendes sædvanligvis til særlige lejligheder eller til ære for en bestemt person og udstedes til pålydende værdi i en begrænset periode og i begrænsede mængder.

»Mønter til samlerbrug« (Collector coins): euromønter, som kun er lovligt betalingsmiddel i den deltagende medlemsstat, som har udstedt dem, og som ikke er bestemt til at sættes i omløb. De afviger i pålydende værdi, billeder, størrelse og vægt fra euromønter i omløb, således at det er nemt at skelne dem fra euromønter, som er bestemt til at sættes i omløb. Mønter til samlerbrug omfatter også bullionmønter (3).

»Møntomløb« (Coins in circulation): den samlede nationale nettoudstedelse af euromønter i omløb (datapost 1.1). Det bør bemærkes, at begrebet »møntomløb« ikke anvendes på nationalt plan, da det ikke kan afgøres, om sedler, der er sat i omløb i en deltagende medlemsstat, er i omløb i denne medlemsstat, eller om de er returneret fra omløb til møntudstedende enheder i andre deltagende medlemsstater. Euromønter til samlerbrug indgår ikke, da disse mønter kun er lovligt betalingsmiddel i udstedelsesmedlemsstaten.

»Møntserie« (Coin series): en række euromøntværdier defineret som en serie i Rådets forordning (EF) nr. 975/98 eller en efterfølgende EU-retsakt. Den første serie af euromønter, der blev udsendt den 1. januar 2002, består af møntværdierne 0,01 EUR, 0,02 EUR, 0,05 EUR, 0,10 EUR, 0,20 EUR, 0,50, EUR, 1 EURog 2 EUR. Euromønter med ændrede tekniske specifikationer eller ændret design (fx ændringer af Europakortet på den fælles side) udgør kun en ny møntserie, hvis den omtales som sådan i en ændring til Rådets forordning (EF) nr. 975/98 eller en efterfølgende EU-retsakt.

»Møntudstedende enheder« (Coin-issuing entities): organer, der af den nationale lovmæssige udsteder af euromønter har fået overdraget at sætte euromønter i omløb, eller den lovmæssige udsteder. Møntudstedende enheder kan omfatte den nationale centralbank, møntfabrikker, staten, offentlige repræsentanter og private repræsentanter. Disse møntudstedende enheder, med undtagelse af den nationale centralbank, omtales også som »møntudstedende tredjeparter«.

»National bruttoudstedelse« (National gross issuance): vedrørende euromønter: euromønter, der er bestemt til at sættes i omløb, alle euromønter til samlerbrug, der er udstedt af den lovmæssige udsteder i den deltagende medlemsstat (dvs. mønter, hvis pålydende værdi er krediteret den lovmæssige udsteder), uanset om disse mønter holdes af en national centralbank, en fremtidig national centralbank i Eurosystemet, en møntudstedende tredjepart eller offentligheden.

Hvad angår mønter, der er bestemt til at sættes i omløb, er national bruttoudstedelse = national nettoudstedelse af mønter til omløb (datapost 1.1) + krediterede lagre af mønter til omløb hos møntudstedende enheder (datapost 5.1) + overførsler af mønter til omløb siden deres indførelse (kumulativ datapost 4.1) – modtagelser af mønter til omløb siden deres indførelse (kumulativ datapost 4.2).

Hvad angår mønter til samlerbrug, er national bruttoudstedelse = national nettoudstedelse af mønter til samlerbrug (værdi) (datapost 1.3) + værdien af krediterede mønter til samlerbrug hos møntudstedende enheder (datapost 5.3).

»National nettoudstedelse af sedler« (National net issuance of banknotes): omfanget af eurosedler, der er udstedt og sat i omløb af en individuel national centralbank på et givet tidspunkt (fx ultimo rapporteringsperioden), inkl. alle eurosedler sat i omløb af alle nationale NHTO-enheder og alle ECI-banker, som forvaltes af den pågældende nationale centralbank. Overførsler af sedler til andre nationale centralbanker eller fremtidige nationale centralbanker i Eurosystemet er ikke omfattet. Den nationale nettoudstedelse af sedler kan beregnes ved hjælp af enten i) beholdningsmetoden, som kun anvender beholdningsdata vedrørende et givet tidspunkt; eller ii) strømmetoden, der aggregerer strømdata fra datoen for sedlernes indførelse til et givet tidspunkt (dvs. ultimo rapporteringsperioden).

Beholdningsmetoden: national nettoudstedelse = oprettede sedler (datapost 1.1) – lagre af oprettede sedler (datapost 2.1 – 2.15) – destruerede oprettede sedler (datapost 1.2 og 1.3).

Strømmetoden: national nettoudstedelse = oprettede sedler udstedt af den nationale centralbank (inkl. sedler sat i omløb af NHTO-enheder og ECI-banker) siden deres indførelse (kumulative dataposter 3.1, 3.9 og 3.13) – oprettede sedler returneret til den nationale centralbank (inkl. sedler returneret til NHTO-enheder og ECI-banker) siden deres indførelse (kumulative dataposter 3.4 og 3.10 og 3.14).

»Notes-held-to-order eller lignende ordning« eller »NHTO-ordning« (Notes-held-to-order or similar scheme eller NHTO scheme): en ordning, der består af individuelle aftalemæssige ordninger mellem en national centralbank og en eller flere enheder (»NHTO-enheder«) i den nationale centralbanks deltagende medlemsstat, hvorefter den nationale centralbank: i) forsyner NHTO-enhederne med eurosedler, som de opbevarer andetsteds end i den nationale centralbanks lokaler med henblik på at sætte dem i omløb; og ii) direkte krediterer eller debiterer den konto, som NHTO-enhederne eller de kreditinstitutter, som er NHTO-enhedernes kunder, har i den nationale centralbank, for eurosedler, som af NHTO-enhederne eller deres kunder, indskydes i eller tages ud af opbevaringen i de pågældende lokaler, og hvorom der gives meddelelse til den nationale centralbank. Sedler, som er overført fra den nationale centralbank til NHTO-enheder, er en del af den nationale centralbanks oprettede sedler (datapost 1.1). Sedler, som opbevares af NHTO-enheder, indgår ikke i den nationale centralbanks nationale nettoudstedelse af sedler.

»Nye sedler« (New banknotes): eurosedler, som endnu ikke er sat i omløb af nationale centralbanker, NHTO-enheder eller ECI-banker eller forhåndsudsendt af fremtidige nationale centralbanker i Eurosystemet.

»Offentligheden« (Public): vedrørende udstedelse af euromønter: alle enheder og medlemmer af befolkningen undtagen de møntudstedende enheder i (fremtidige) deltagende medlemsstater.

»Oprettede mønter« (Created coins): euromønter, som er beregnet til at sættes i omløb, som er: i) produceret af møntfabrikker med en særlig national side; ii) leveret til møntudstedende enheder i en deltagende medlemsstat; og iii) registreret i disse møntudstedende enheders likviditetsstyringssystemer. Dette gælder alt andet lige også for euromønter til samlerbrug.

»Seddelomløb« (Banknotes in circulation): alle eurosedler udstedt af Eurosystemet og sat i omløb af de nationale centralbanker på et bestemt tidspunkt, som i forbindelse med denne retningslinje også omfatter sedler, der er sat i omløb af NHTO-enheder og ECI-banker. Seddelomløb svarer til den aggregerede nationale nettoudstedelse af eurosedler. Det bør bemærkes, at begrebet »seddelomløb« ikke anvendes på nationalt plan, da det ikke kan afgøres, om sedler, der er sat i omløb i en deltagende medlemsstat, er i omløb i denne medlemsstat, eller om de er returneret fra omløb til andre nationale centralbanker, NHTO-enheder eller ECI-banker.

»Seddelserie« (Banknote series): en række euroseddelværdier defineret som en serie i beslutning ECB/2003/4 af 20. marts 2003 om pålydende værdi, specifikationer, gengivelse, ombytning og inddragelse af eurosedler (4) eller i en efterfølgende ECB-retsakt. Den første euroseddelserie, der blev udsendt den 1. januar 2002, består af seddelværdierne 5 EUR, 10 EUR, 20 EUR, 50, EUR, 100 EUR, 200 EURog 500 EUR. Eurosedler med ændrede tekniske specifikationer eller ændret design (fx en anden underskrift for forskellige formænd for ECB) udgør kun en ny seddelserie, hvis den omtales som sådan i en ændring til beslutning ECB/2003/4 eller en efterfølgende ECB-retsakt.

»Seddelvariant« (Banknote variant): en underserie inden for en seddelserie bestående af en eller flere euroseddelværdier med opgraderede sikkerhedselementer og/eller revideret design.

»Seddelværdi/møntværdi« (Denomination): en euroseddel eller -mønts pålydende værdi som fastsat vedrørende sedler i beslutning ECB/2003/4 eller en senere ECB-retsakt og for mønter i Rådets forordning (EF) nr. 975/98 eller en senere EU-retsakt.

»Sedler i god stand« (Fit banknotes): i) eurosedler, som er returneret til nationale centralbanker og er egnet til cirkulation i overensstemmelse med en separat ECB-retsakt om nationale centralbankers seddelkontrol; eller ii) eurosedler, som er returneret til kreditinstitutter, herunder NHTO-enheder og ECI-banker, og som er egnet til cirkulation i overensstemmelse med de minimumsstandarder for sortering af eurosedler, som er fastsat i afgørelse ECB/2010/14 af 16. september 2010 om kontrol af eurosedlers ægthed og kvalitet og om recirkulering af eurosedler (5).

»Ukontrollerede sedler« (Unprocessed banknotes): i) eurosedler, som er returneret til nationale centralbanker, men som ikke er kontrolleret for ægthed og kvalitet i overensstemmelse med en separat ECB-retsakt om nationale centralbankers seddelkontrol; eller ii) eurosedler, som er returneret til kreditinstitutter, herunder NHTO-enheder og ECI-banker, men som ikke er kontrolleret for ægthed og kvalitet i overensstemmelse med afgørelse ECB/2010/14.«